ভোটের গরম হাওয়া ঠান্ডা হতে না হতেই দক্ষিণবঙ্গ জুড়ে গ্রীষ্মের দাপট।  লাফিয়ে লাফিয়ে বাড়ছে অস্বস্তি সূচক। হাঁসফাঁস গরমে নাজেহাল শহরবাসী। তবে কোনও স্বস্তির বাণী শোনাতে পারেনি আবহওয়া দফতর। বৈশাখের প্রথম সপ্তাহেই বাড়ছে গ্রীষ্মের দাপট। শহরের অস্বস্তি সূচক বেড়েছে বেড়েছে দশ শতাংশ । আগামী আটচল্লিশ ঘণ্টায় দক্ষিণবঙ্গের সব জেলায় তাপমাত্রা বাড়ার পূর্বাভাস দিয়েছে আলিপুর আবহওয়া দফতর। পশ্চিমাঞ্চলের জেলাগুলির তাপমাত্রা পৌছে যেতে পারে বিয়াল্লিশ ডিগ্রি সেলসিয়াসে। একটি দুর্বল নিম্নচাপ অক্ষরেখার কারণেই দক্ষিণবঙ্গের বাতাসে বাড়ছে জলীয় বাষ্পের পরিমাণ। ফলে তাপমাত্রা খুব বেশি না বাড়লেও অস্বস্তি সূচক পৌছেছে ৫৬ ডিগ্রি সেলসিয়াসে। যদিও উত্তরবঙ্গের তরাই ডুয়ার্স অঞ্চলে সোমবার বিকেলের পর থেকে ঝড় বৃষ্টির পূর্বাভাস রয়েছে। তবে আপাতত দক্ষিণবঙ্গের জেলাগুলিতে বৃষ্টির কোনও সম্ভাবনাই নেই বলে জানিয়েছেন আবহওয়াবিদরা।